ગુજરાતના જાણીતા રાજકીય વિશ્લેષક દિનેશ શુક્લ કહે છે, “પાટીદાર અનામત આંદોલનને સરકાર અસરકારક રીતે હેન્ડલ કરી શકી નથી. અમીત શાહ સાથે પણ આનંદીબહેનને મતભેદ છે. સરકાર ફૂડ સિક્યુરિટી બિલ, મનરેગા સહિતની યોજનાઓ લાભાર્થીઓ સુધી પહોંચાડવામાં ઉણી ઊતરી છે. અગાઉ મહત્ત્વનાં બિલો, કેગના રિપોર્ટ વગેરે વિરોધ પક્ષની ગેરહાજરીમાં પસાર કરી દેવાની નરેન્દ્ર મોદીની પરંપરાને આનંદીબહેન બરાબર વળગી રહ્યાં છે. પ્રધાનમંડળમાં પણ અસંતોષ હોય તેમ લાગે છે. પાણીની અછત સર્જાશે તેવી જાણ હોવા છતાં સરકારે કોઈ આગોતરું આયોજન કર્યું નહીં જેનાં માઠાં પરિણામો આજે સૌરાષ્ટ્ર અને ઉત્તર ગુજરાતનાં ગામડાં ભોગવી રહ્યાં છે.